Carly Rae Jepsen. Carly Rae Jepsen (; 21-noyabr 1985-yilda tugʻilgan) kanadalik qoʻshiqchi, qoʻshiqnavis va aktrisadir. Britaniya Kolumbiyasining Mission shahrida tugʻilib oʻsgan Jepsen maktabda oʻqigan chogʻlarida turli maktab teatr sahnalarida rol ijro etdi. Maktabni tugatgach, Britaniya Kolumbiyasining Victoria shahridagi Kanada sahna sanʼat kollejiga kirdi. Oʻqishni tamomlaganidan soʻng, Vancouver shahriga koʻchib oʻtdi va 2007-yilda "Canadian Idol" shousida qatnashib, uchinchi oʻrinni oldi. 2008-yilda Jepsen ilk studiyaviy albomi — "Tug of War"ni ommaga havola etdi. Jepsen 2012-yilda „Call Me Maybe“ ashulasini chiqarib, bu unga shuhrat keltirdi. Ashula yilning eng koʻp sotilgan singli boʻldi va 18 ta mamlakat musiqiy chartlarida choʻqqiga erishdi. Natijada, u School Boy Records va Interscope Records studiyalari bilan shartnoma imzolashga muvaffaq boʻldi. Jepsenning ikkinchi studiyaviy albomi boʻlmish "Kiss" shu yilning oxirlarida chiqarildi. Tijoriy jihatdan muvaffaqiyat qozongan bu albom AQSh va Kanada chartlarida yuqori oʻntalikka kirdi. 2014-yilda Jepsen Broadway teatrida sahnalashtirilgan "Cinderella" myuziklida titular qahramonni jonlantirdi. Keyingi yili uchinchi studiyaviy albomi — "Emotion"ni chiqardi. Tijorat jihatdan, ushbu albom "Kiss"ga qaraganda kamroq daromad keltirgan boʻlsa-da, albomning yetakchi singli boʻlmish „I Really Like You“ muvaffaqiyat qozonib, musiqa tanqidchilari tomonidan xush qarshilandi. 2016-yilda Jepsen "Grease: Live" teleserialida suratga tushdi hamda "Ballerina" animatsion filmida Odette personajiga ovoz berdi. Uning toʻrtinchi studiyaviy albomi — "Dedicated" 2019-yilning 17-mayida chiqarilib, omma va tanqidchilar tomonidan ijobiy baholandi. Bir yil oʻtib, Jepsen navbatdagi albomi "Dedicated Side B"ni ommaga taqdim etdi. Jepsen koʻplab yutuqlarga, jumladan uch marta Juno Awards, bir marta "Billboard" Music Award va bir marta Allan Slaight Awardga sazovor boʻlgan, shuningdek, Grammy Awards, MTV Video Music Awards, Polaris Music Prize va People's Choice Awardsga nozmod boʻlgan. 2015-yil mayiga koʻra, Jepsen umumjahon boʻylab 25 milliondan oshiq audioyozuvini sotgan.